**2019. január 20.**

**SAJTÓKÖZLEMÉNY**

**JAVUL A VIDÉKI EGÉSZSÉGÜGYI ELLÁTÁS NÓGRÁD MEGYÉBEN**

**Egy kibővített és korszerűsített fogorvosi rendelő várja ezen túl a betegeket a Nógrád megyei Szügy községben. A helyi önkormányzat konzorciumban Herencsény Önkormányzatával, valamint Nógrád Megye Önkormányzatával összesen 75.854.757 forintnyi vissza nem térítendő támogatást nyert két fontos beruházás megvalósítására. Szügy és Herencsény község a fogorvosi egészségügyi ellátás vonatkozásában egy körzethez tartozik, ezért volt indokolt a közös pályázat benyújtása. A szügyi fogorvosi rendelő 37.355.546 Ft-ból újult meg. A megvalósult fejlesztésnek köszönhetően 4 nógrádi település, több mint háromezer lakosa részesül jobb és korszerűbb egészségügyi ellátásban.**

A projekt keretében nem csak épület felújítás és bővítés történt meg Szügyben, megújult a fogorvosi szolgálati lakás, a rendelőt a legmodernebb műszerekkel és eszközökkel szerelték fel, továbbá megtörtént a megújuló energiahasznosítás, az akadálymentesítés valamint a rendelőhöz tartozó parkoló és akadálymentes parkolóhely kialakítása. Bővült a tetőszerkezet valamint szélesebb nyílászárók kerültek beépítésre, megtörtént az épület hőszigetelése is. A kibővített területen kerültek kialakításra a váróhoz tartozó mosdók – ezáltal nőtt a rendelő területe, melyhez új raktárhelyiséget és személyzeti mosdót kapcsoltak. A létesítmény korábbi 129 m2 területe 169 m2-renőtt.

A fejlesztés közvetlen célja az volt, hogy javuljon a településen az egészségügyi szolgáltatás minősége, a lakosság igényéhez és a jogszabályi elvárásokhoz is igazodva. Mindezek mellett az épület felújításával költséghatékony működés is biztosítottá vált. Az egészségügyi beruházás hosszútávon hozzájárul a helyi lakosság életminőségének javításához, munkaképességük fokozásához, a település vonzó- illetve népességmegtartó képességének erősítéséhez.

A megújult rendelő modern szolgáltatásainak haszonélvezője nem csak Szügy, de a balassagyarmati járás lakossága egyaránt.